1. ปัจจัยความเสี่ยง

บริษัท สุรพลฟู้ดส์ จำกัด (มหาชน)
ได้ตระหนักถึงความสำคัญของผลกระทบทั้งทางตรงและทางอ้อมของความเสี่ยงที่จะเกิดขึ้นหรืออาจเกิดขึ้นต่อการดำเนินธุรกิจ
บริษัทจึงกำหนดแนวทางดำเนินการเพื่อบริหารจัดการความเสี่ยงทางธุรกิจต่างๆ ดังนี้

1. ความเสี่ยงจากความผันผวนของอัตราแลกเปลี่ยน

เนื่องจากรายได้หลักของบริษัทมาจากการส่งออก
ความผันผวนของอัตราแลกเปลี่ยนจึงมีผลกระทบต่อผลประกอบการของบริษัทอย่างหลีกเลี่ยงไม่ได้
ซึ่งในปี 2553 ค่าเงินบาทมีความผันผวนไปทางแข็งค่ามากขึ้น

การบริหารความเสี่ยงของบริษัท

บริษัทติดตามความเคลื่อนไหวของการเปลี่ยนแปลงอัตราแลกเปลี่ยนอย่างใกล้ชิด
บริษัทมีนโยบายชัดเจนในการดูแลและป้องกันความเสี่ยงอย่างเหมาะสมในแต่ละช่วงเวลา
บริษัทได้นำเครื่องมือในการบริหารจัดการมาใช้ในการวางแผนธุรกิจ เช่น
สัญญาซื้อขายเงินตราต่างประเทศล่วงหน้า (Forward)
การจับคู่ของการได้มาและใช้ไปในสกุลเงินตราต่างประเทศ (Direct Hedge) รวมทั้งได้นำ
Foreign Exchange Option มาใช้ นอกจากนี้
บริษัทได้พยายามกระจายการขายไปในหลายสกุลเงินตราต่างประเทศมากขึ้น
โดยพิจารณาจากความเหมาะสมของลูกค้าแต่ละกลุ่ม แต่ละประเทศ
โดยบริษัทไม่มีนโยบายการเก็งกำไรจากอัตราแลกเปลี่ยน

2. ความเสี่ยงด้านข้อกำหนดด้านการค้าและกฏหมายของประเทศผู้นำเข้า

หลายประเทศได้มีการกำหนดมาตรฐานคุณภาพสินค้าต่างๆ ที่เข้มงวดมากขึ้นอยู่เสมอ
มีการนำมาตรการและข้อบังคับที่ไม่ใช่เรื่องการค้าโดยตรงมาใช้กับการทำการค้าระหว่างประเทศมากขึ้น
เช่น นโยบายด้านความปลอดภัยของอาหาร ด้านสวัสดิการและการคุ้มครองแรงงาน
ควบคู่ไปกับกระแสความใส่ใจต่อสุขภาพของผู้บริโภคที่เพิ่มขึ้นมาก
หากไม่สามารถปฏิบัติตามข้อกำหนดหรือไม่รับทราบถึงข้อกำหนดที่ออกมาบังคับใช้เพิ่มเติม
ก็จะทำให้ความสามารถในการแข่งขันลดลง
รวมทั้งอาจจะสูญเสียโอกาสการขายให้กับคู่แข่งรายอื่นได้

การบริหารความเสี่ยงของบริษัท

บริษัทได้มีการติดตามข้อกำหนดด้านการค้าและกฎหมายของประเทศผู้นำเข้าอย่างใกล้ชิด
มีการจัดตั้งทีมงานที่ทำหน้าที่ติดตาม วิเคราะห์ผลกระทบ
และจัดทำข้อเสนอแนะในการเตรียมการต่อบริษัท
ขณะเดียวกันก็ได้มีการติดตามและสื่อสารกับหน่วยงานที่เกี่ยวข้องทั้งภาครัฐและเอกชน
รวมทั้งคู่ค้าในต่างประเทศ เพื่อแลกเปลี่ยนข้อมูลระหว่างกัน ซึ่งจะช่วยให้บริษัทรับทราบข้อมูลต่างๆ
อย่างรวดเร็ว รอบด้าน และเมื่อรับทราบและรวบรวมข้อมูลต่างๆ แล้ว
จะนำมาวิเคราะห์และพัฒนากระบวนการผลิต การควบคุม การป้องกัน
ให้เป็นไปตามมาตรฐานและข้อกำหนดต่อไป

3. ความเสี่ยงจากความผันผวนด้านวัตถุดิบ

สินค้าของบริษัทต้องพึ่งพาวัตถุดิบทางการเกษตรและประมง ซึ่งมีความผันแปรไปกับสภาพดินฟ้าอากาศ
ภัยธรรมชาติ ทั้งที่เกิดในประเทศไทยเองหรือเกิดขึ้นกับประเทศผู้ผลิตวัตถุดิบอื่นๆ
ทำให้มีความผันผวนทั้งในด้านราคาและปริมาณของวัตถุดิบในประเทศ
ที่อาจส่งผลกระทบต่อการประกอบธุรกิจได้

การบริหารความเสี่ยงของบริษัท

บริษัทได้พยายามพัฒนาขีดความสามารถของหน่วยงานที่ทำหน้าที่จัดซื้อ จัดหา
ในการแสวงหาข้อมูลวัตถุดิบอย่างรอบด้าน มีการวิเคราะห์ข้อมูล
เพื่อเตรียมการจัดเก็บสต็อกวัตถุดิบไว้ใช้ในการผลิตช่วงที่วัตถุดิบขาดแคลน เพื่อลดปัญหา

วัตถุดิบผันผวนมากเกินไปในช่วงเวลาดังกล่าว นอกจากนี้ยังร่วมมือกับซัพพลายเออร์และฟาร์มกุ้ง
ในลักษณะการเป็นพันธมิตรทางธุรกิจ มีทำสัญญาการจัดซื้อจัดหา (Contract Farming)
มีการสื่อสารและแลกเปลี่ยนข้อมูลและสถานการณ์ต่างๆ กับซัพพลายเออร์
เพื่อลดปัญหาการขาดแคลนวัตถุดิบ และเพิ่มขีดความสามารถของซัพพลายเออร์ นอกจากนี้
ฝ่ายจัดซื้อวัตถุดิบ ฝ่ายผลิต และฝ่ายขาย จะมีการหารืออย่างใกล้ชิด
เพื่อวางแผนการสั่งซื้อวัตถุดิบเพื่อเตรียมการผลิตและส่งมอบสินค้าให้ลูกค้าในช่วงเวลาที่เหมาะสม
ซึ่งเป็นสิ่งจำเป็นอย่างมาก โดยเฉพาะในช่วงที่ราคาวัตถุดิบปรับตัวสูงขึ้นอย่างผิดปกติ